Helsingin käräjäoikeus tuomitsi ruumisauton kuljettajan salassapitorikoksesta ja hautarauhan rikkomisesta.

Helsingin käräjäoikeus on tuominnut ruumisauton kuljettajana työskennelleen miehen sakkoihin salassapitorikoksesta ja hautarauhan rikkomisesta.

Tuomioon johtaneet asiat tapahtuivat vuosi sitten.

Oikeus katsoi miehen paljastaneen ulkopuolisille salassapidettäviä tietoja kuljettamistaan vainajista muun muassa lähettämällä näistä kavereilleen kuvia ja puhumalla asiasta puhelimessa.

Lisäksi oikeus katsoi ruumisauton kuljettajan avanneen vainajan paketista ja nostaneen paitaa nähdäkseen kuolleen naisen rinnat.

Tuomittu kiisti syytteet ja vetosi siihen, että työpaikalla oli ollut isoja, muun muassa työvuoroja koskevia riitoja. Miehen mukaan hänet haluttiin savustaa ulos.

Kuljettaja kyllä myönsi lähettäneensä vainajista kuvia työkavereilleen Whatsapp-sovelluksella, mutta totesi kuvien olleen mustaa työpaikkahuumoria. Hän kertoi, että töissä oli ollut tapana ilmaista, että ”olipa raskas päivä”, jos kuljetettavana oli ollut esimerkiksi poikkeuksellisen painava vainaja.

Esittelikö mies vainajaa kaverilleen?

Oikeudessa todistajana kuullun työkaverin mukaan tuomittu kuljettaja olisi myös näyttänyt kyydissä olevaa ruumista rautakaupassa töissä olleelle kaverilleen.

Työkaverin mukaan miehet poikkesivat kaupassa ostamassa maalia ja samalla kuljettaja olisi sanonut rautakaupassa töissä olevalle kaverilleen ”tuu haistamaan”.

Rautakaupassa työskennellyt taas totesi, ettei tämä missään tapauksessa pidä paikkaansa. Oikeuskaan ei uskonut, että kuljettaja olisi esitellyt autossa ollutta vainajaa kaverilleen. Käräjäoikeus piti mahdollisena, että asiassa on voinut syntyä väärinkäsityksiä.

Tuomittu katsoi vainajan rintoja

Sen sijaan käräjäoikeus ei löytänyt varteenotettavaa epäilyä siitä, etteikö kuljettaja olisi kertonut tyttöystävälleen yksityiskohtaista tietoa eräästä vainajasta ja sen jälkeen oikeuslääketieteen laitoksella avannut vainajan päällä olleet kääreet ja nostanut paitaa nähdäkseen kuolleen naisen rinnat.

Todistajana kuullun työkaverin mukaan hän ja tuomittu kuljettaja olivat hakeneet kuolleen nuoren naisen ruumiin ja kuljettaneet sen oikeustieteen laitokselle.

Työkaveri kertoi kuulustelussa, että ”(kuljettajan) oli kuulemma pakko nähdä tämän ruumiin tissit” sekä ”kulmassa (kuljettaja) avasi ruumiin paketista ja nosti tämän paidan ylös”. Lisäksi kuljettaja oli työkaverin mukaan pyytänyt häntäkin katsomaan naisen rintoja.

Oikeus tuomitsi kuljettajan maksamaan 25 päiväsakkoa, joka tarkoittaa hänen tuloillaan 500 euroa. Tuomio ei ole lainvoimainen.

Todistajina oikeudessa toimivat lähinnä muut hautausyrityksen työntekijät.

Oikeus otti huomioon, että työyhteisössä on ollut ristiriitaisuuksia, mutta sen mukaan ei vaikuta erityisen uskottavalta, että molemmat todistajat olisivat liittoutuneet yhteen ja päättäneet esittää kahdesta erillisestä tilanteesta samankaltaisen tekaistun kertomuksen vastaajan ”mustamaalaamiseksi” sekä sen jälkeen valehdelleet työpaikalla sekä poliisi- ja oikeusviranomaisille.